Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 967/08/6606	Lučenec, 23.12.2013
EEČ : 2-47-222-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
ako otec dcéry XXXXX, nar. 11.12.1992 hoci bol právoplatným rozsudkom Okresného súdu v Lučenci č.k. 11P 352/2006 zo dňa 09.02.2007 zaviazaný k plateniu výživného na vyššie uvedenú dcéru mesačne vo výške 30 % zo sumy životného minima od 01.04.2005 vždy mesačne predom do 15-teho dňa toho ktorého mesiaca k rukám matky dieťaťa XXXXX, nar. 10.05.1953, pričom zameškané výživné za obdobie od 01.04.2005 do 31.01.2007 v celkovej sume 477,30 € (14 379,- Sk) súd povolil obvinenému splácať v mesačných splátkach po 6,64 € (200,- Sk) spolu s bežným výživným až do jeho úplného vyrovnania pod následkom straty výhody mesačných splátok od 01.02.2007, túto povinnosť riadne, pravidelne a v plnej výške neplnil vo Fiľakove a inde a za obdobie od 01.02.2007 doposiaľ matke dieťaťa XXXXX na výživnom dlhuje celkovú sumu 2 569,30- €.

lebo je trestné stíhanie neprípustné podľa § 9 odsek 1 písmeno d

Odôvodnenie:
Proti obvinenému XXXXX bolo povereným príslušníkom PZ, OO PZ vo Fiľakove vedené trestné stíhanie za prečin zanedbania povinnej výživy podľa § 207 ods. 1 Trestného zákona na tom skutkovom základe, ktorý je uvedený vo výrokovej časti tohto uznesenia. Z dôvodu neprítomnosti obvineného bolo trestné stíhanie prerušené v období od 19.02.2009 do 02.12.2013. Poverený príslušník OO PZ po ukončení vyšetrovania predložil dozorujúcej prokurátorke vyšetrovací spis spolu s návrhom na zastavenie trestného stíhania podľa § 215 ods. 1 písm. d/  s poukazom na ustanovenie § 9 ods. 1 písm. d/ Trestného poriadku. Po preskúmaní vyšetrovacieho spisu som zistila, že predmetný návrh je dôvodný. 
Svedkyňa  - poškodená  XXXXX v priebehu vyšetrovania uviedla, že obvinený XXXXX jej výživné na ich dcéru XXXXX riadne neplatil od februára 2007 doposiaľ, pričom za celé obdobie nezaplatil ani jednu mesačnú splátku výživného. Dodala, že dieťa núdzou netrpelo, pretože poberala náhradné výživné z XXXXX.
Svedkyňa XXXXX uviedla, že po rozchode svojich rodičov ostala bývať s matkou a otec mal na ňu platiť výživné. Bližšie okolnosti neplatenia výživného nevedela uviesť. Dodala, že ešte stále chodí do školy a v súčasnosti navštevuje odborné učilište v Lučenci. 
	Z úmrtného listu vydaného Matričným úradom mesta XXXXX vyplýva, že obvinený XXXXX, nar. XXXXX, zomrel v Lučenci dňa 13.04.2012. 
	Podľa § 9 ods. 1 písm. d/ Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu kto zomrel alebo bol vyhlásený za mŕtveho. Podľa § 215 ods. 1 písm. d/ Trestného poriadku prokurátor zastaví trestné stíhanie ak je trestné stíhanie neprípustné podľa § 9 Trestného poriadku. 
	Keďže v priebehu vyšetrovania bolo nepochybne preukázané, že dňa 13.04.2012 došlo k úmrtiu obvineného XXXXX, bolo potrebné trestné stíhanie vedené proti nemu pre prečin zanedbania povinnej výživy podľa § 207 ods. 1 Trestného zákona zastaviť. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka